Stine Kjelland-Mørdre

Stine Kjelland-Mørdre (født 7. august 1960, død 17. mai 1990) var en norsk tekstforfatter, skuespiller og komiker. 

Kjelland-Mørdre hadde voksende suksess utover i 1980-årene, særlig på grunn av sin deltagelse i KLM-trioens TV-serie Skai TV – imitert fjernsyn i 1988–1989, og friteatergruppene Lattergalen og as Dameteater & søn. Imidlertid fikk livet hennes en brå slutt, da hun falt i Akerselven 17. mai og druknet.

 Utdannelse og virke 
Kjelland-Mørdre gikk på Slemdal skole som barn.Aftenposten, side 36, lørdag 19. august 1989. Etter å ha fullført gymnaset fikk hun lærerjobb for tre elever i Kvænangen kommune i Troms; undervisningen foregikk dels i Valanhamn, dels på Spildra skole. Senere var hun elev på dramalinjen ved Nissen skole og deretter teaterlinjen ved Romerike folkehøyskole.Aftenposten, side 7, mandag 28. september 1987. I tillegg hadde hun studert teatervitenskap ved Universitetet i Oslo.

Hun deltok på 1980-tallet i ulike revyer, cabareter, sommershow og teaterforestillinger, og ble ofte trukket frem av både kolleger og teaterkritikere for sitt store talent som komiker. I 1986 stod hun på scenen med frigruppen Teater Univers i en oppsetning av to stykker av Eugène Ionesco, og Arbeiderbladets anmelder skrev i den forbindelse: «Gode skuespillere som alle burde nevnes, men Stine Kjelland-Mørdre stiller i en særklasse med sin modige mimikk, som holder selv når hun «går over streken».». I 1987 gikk hun sammen med Espen Hana, Birgitte Gjestvang og Even Rasmussen om å danne frigruppen Cabaret 23, som satte opp en cabaret på Café Frølich i Oslo med spillestart kl. 23.00 – derav gruppens navn. I tillegg til å stå på scenen hadde Kjelland-Mørdre skrevet de fleste av tekstene i forestillingen, noe som førte til at Nationens anmelder ga henne «en spesiell honnør».

Hun arbeidet en periode også som journalist i radiOrakel.Aftenposten, side 36, lørdag 19. august 1989. Hun forfattet også hørespill, etter å ha gått på NRKs dramatikerkurs der hun lærte å skrive for radio.Aftenposten, side 35,  tirsdag 14. april 1987. I 1988 spilte hun Madame Holly Wood i Sommerkino på NRK.

 Samarbeid (utvalg) 
I flere år var hun en sentral aktør i sommerrevyer som ble satt opp av en gruppe yngre komikere med Nissa Nyberget i spissen. En av disse revyene, med tittelen Napp igjen, ble tatt opp av NRK og vist som lørdagsunderholdning høsten 1987.

På slutten av 1980-tallet gjorde samarbeidet med KLM henne nasjonalt kjent. Hun skrev tekster til flere revyer, både som hovedbidragsyter og sammen med andre. Hun hadde nettopp ferdigskrevet manuskriptet til stykket «Mamma» for Trøndelag teater, i samarbeid med instruktør Kirsten Sørlie, da hun døde.Aftenposten, side 7, onsdag 23. mai 1990.

Hun ble omtalt som «prikken over i-en» av Trond Kirkvaag, Knut Lystad og Lars Mjøen i samarbeidet om Skai-TV.Aftenposten, lørdag 24. desember 1988. Foruten samarbeidet med KLM-trioen var Kjelland-Mørdre med i A/S Dameteater & Søn sammen med blant annet Kine Hellebust. De to laget også programmet Kine og Stine, som ble sendt på NRK i februar 1990.Aftenposten, side 7, onsdag 23. mai 1990.

 TV-opptredener 

 1987: Napp igjen (opptak av revyforestilling) – En sommerrevy fra Centralteatret i Oslo av Nissa Nyberget og Asbjørn Håmo. Blant andre medvirket Øystein Bache, Rune Gokstad, Sven Nordin, Stine Kjelland-Mørdre, Anne Danielsen og Petter Næss
 1988: SKAI-TV (humor-serie i 6 episoder) – underholdningsserie med Trond Kirkvaag, Lars Mjøen og Knut Lystad, og Stine Kjelland-Mørdre
 1989: Jenter (humorprogram) – musikalsk møte: Kari Bremnes, Stine Kjelland-Mørdre, Solveig Kringlebotn, Mari Maurstad og Guri Schanke. Ved flyglene: Reidun Askeland og Kari Stokke
 1990: Kine og Stine (humorprogram) – medvirkende: Kine Hellebust og Stine Kjelland-Mørdre

 Referanser 

 Eksterne lenker 

  Sketsj fra programmet Stine og Kine på youtube.com
  Sketsj fra SKAI-TV med Kjelland-Mørdre som «Armod Vassgraut» på youtube.com

Kategori:Norske skuespillere
Kategori:Norske komikere